V. Veteška, podpredseda NR SR: (2004-06-29):
Ako prvý bude hovoriť pán poslanec Hrdlička, pripraví sa Burian. J. Hrdlička, poslanec: Vážené dámy a páni, dovoľte mi, aby som k predmetnému prerokúvanému bodu zaujal aj stanovisko v mene poslancov Komunistickej strany Slovenska. V predkladacej správe sa uvádza, že prvoradým cieľom tejto správy je zhodnotenie rizík a dopadov prebiehajúcich reforiem na kvalitu života staršieho občana vrátane uvedenia nástrojov, ktoré rešpektujú sociálny status staršieho občana a ich dopad zmierňujú. No musím podotknúť, že podľa nášho názoru sa táto správa podobne ako správy predošlé k sociálnym problémom spoločnosti míňa svojho účinku. Predložený materiál svojím obsahom vôbec nezodpovedá názvu, pod ktorým sa predkladá. Daný materiál je podľa nás predkladaný do Národnej rady vo veľmi optimistickom a zúženom duchu a navyše nevychádza zo skutočného poznania situácie tej skupiny obyvateľstva, o ktorej pojednáva. Teda  nepozná situáciu, v akej žije staršia generácia. My všetci  môžeme byť svedkami mnohých listov, mailov i osobných stretnutí, ktoré poukazujú naozaj na takmer až tragický život našich starších spoluobčanov. Tento pohľad, ktorý je uvádzaný v správe, je optimistický zrejme preto, že je spracovaný tými istými ľuďmi, ktorí uskutočňované reformy navrhovali, a teda nemôžu a ani nechcú sa pozrieť pravde do očí, pretože tým by sami spochybnili tempo a hĺbku reforiem, ktoré sa dotýkajú i našich dôchodcov. Museli by priznať i skutočnosť, ktorá sa zakrýva, že v záujme reforiem predovšetkým v sociálnej a zdravotníckej oblasti a pod rúškom avizovanej prosperity v budúcnosti „reformátori“ proste obetovali tú časť obyvateľstva, ktorá od deväťdesiatych rokov dodnes najviac dopláca na zmeny vlastníckych vzťahov a spoločensko-politického systému. Myslím si, že predkladaná správa je vo svojej podstate len zbožným želaním predkladateľa, aké by malo byť postavenie starších spoluobčanov, a nie je ničím iným, iba pohľadom cez prizmu suchých makroekonomických ukazovateľov. Zdá sa mi, že predkladatelia absolútne prehliadli neustále sa prehlbujúcu úroveň života našich dôchodcov, nevidia vplyv permanentnej inflácie na staršiu generáciu, prehliadajú vplyv zavedenia jednotnej 19-percentnej DPH, neustále zvyšovanie cien tovarov i služieb, zvyšovanie energií, absolútne zanedbávajú vplyv postupného spoplatňovania zdravotných služieb, platbu za recepty i za lieky na staršiu generáciu, ktoré pôsobia na ňu priam likvidačne. Myslím si, že reformy v sociálnej oblasti, ktoré prebiehajú, zavádzajú i určité prvky diskriminácie dôchodcov, mužov i žien, ako to niekoľkokrát v tejto poslaneckej snemovni i vo výbore dokumentoval pán poslanec Blajsko. Do Národnej rady by mal byť predložený materiál obsahujúci na jednej strany dôkladnú analýzu postavenia staršej generácie v spoločnosti a na strane druhej koncepciu riešiacu postavenie a životnú úroveň starších ľudí v dlhodobejšom výhľade. Som presvedčený, že práve postavenie a životná úroveň tejto skupiny obyvateľstva je už niekde na hranici chudoby a táto situácia si vyžaduje neodkladné riešenie. Nemám na mysli nekoncepčné riešenie, ako bol nedávno schvaľovaný zákon o jednorazovom príspevku pre poberateľov dôchodku v roku 2004, kde sme schválili nič neriešiacich 1 000 korún, ale mám na mysli naozaj koncepčné riešenie situácie života starších spoluobčanov. Keďže sa postavenie staršej generácie po zavedení reforiem prudko zhoršilo, dovoľujem si pripomenúť tým, ktorí pozabudli, ale aj tým, ktorí neboli v rokovacej sále, že poslanci z Komunistickej strany Slovenska, ale i celej opozície dávali niekoľko pozmeňujúcich návrhov k zákonom o sociálnom poistení, o dani z príjmu, o sociálnej pomoci a iným, ktoré by boli zmiernili dopady reforiem na obyvateľstvo a v tomto prípade i na staršiu generáciu. Treba zdôrazniť, že v klube Komunistickej strany Slovenska, poslancov za KSS sme neboli proti reformám ako takým, ale proti ich forme a tempu. Naše návrhy neboli spravidla ani vypočuté, ba ani odsúhlasené, hoci dodatočne niektorí poslanci začali prichádzať s podobnými návrhmi. A predpokladám, že budú prichádzať onedlho ďalší s ďalšími návrhmi, aby sa občanom tejto krajiny zapáčili. Ctená snemovňa, navrhujem, aby Národná rada Slovenskej republiky neprijala predloženú správu vlády Slovenskej republiky a uložila vláde Slovenskej republiky spracovať materiál obsahom zodpovedajúci názvu, podložený vecnými a dôveryhodnými údajmi, ktoré nie sú len zhrnuté do suchých makroekonomických ukazovateľov, ale budú vychádzať z konkrétnych, skutočných nákladov občanov tejto republiky a z reálneho života a postavenia našich spoluobčanov. Z týchto dôvodov, ktoré som spomenul, predkladám návrh na uznesenie Národnej rady Slovenskej republiky, pričom A. Národná rada Slovenskej republiky neschvaľuje správu o plnení Národného programu ochrany starších ľudí, B. poveruje vládu Slovenskej republiky prepracovať správu vlády Slovenskej republiky o plnení Národného programu ochrany starších ľudí tak, aby vyjadrovala skutočný stav a postavenie ľudí v spoločnosti, C. ukladá vláde Slovenskej republiky spracovať koncepciu dlhodobého riešenia postavenia a životnej úrovne starších ľudí v Slovenskej republike a predložiť ju na rokovanie Národnej rady v mesiaci september 2004. Ďakujem pekne za pozornosť. (Potlesk.)